అమితాబ్ బచ్చన్ సినిమాలు

అమితాబ్ బచ్చన్ ప్రముఖ భారతీయ నటుడు, నేపథ్యగాయకుడు, నిర్మాత, టివి ప్రముఖుడు. 1969లో సాత్ హిందుస్తానీ సినిమాతో తెరంగేట్రంచేసిన అమితాబ్, అదే ఏడాది భువన్ షోమ్ సినిమాలో కూడా నటించారు. ఆ తరువాత హృషీకేశ్ ముఖర్జీ తీసిన ఆనంద్ (1971) సినిమాలో డాక్టర్ భాస్కర్ బెనర్జీ పాత్రలో ఆయన నటనకు ఉత్తమ సహాయనటుడు పురస్కారం అందుకున్నారు. 1973లో ప్రకాశ్ మెహ్రా దర్శకత్వంలో జంజీర్ సినిమాలో ఇన్స్పెక్టర్ విజయ్ ఖన్నా పాత్రలో నటించారు ఆయన. ఆ తరువాత చాలా సినిమాల్లో విజయ్ పేరుగల పాత్రల్లో నటించారు. అదే సంవత్సరం అభిమాన్, నమక్ హరామ్ సినిమాల్లో నటించారు. నమక్ హరం సినిమాకు ఫిలింఫేర్ ఉత్తమ సహాయ నటుడు పురస్కారం అందుకున్నారాయన. ఆ తరువాత యశ్ చోప్రా దర్శకత్వంలో ఆయన నటించిన దీవార్ సినిమాలోని నటనకు ఫిలింఫేర్ ఉత్తమ నటుడు అవార్డు గెలిచారు అమితాబ్. దీవార్, జంజీర్ సినిమాల్లోని ఆయన పాత్రల వల్ల "యాంగ్రీ యంగ్ మ్యాన్" బిరుదు ఇచ్చారు ప్రేక్షకులు, అభిమానులు. 1975లో రమేష్ సిప్పీ దర్శకత్వంలో అమితాబ్ నటించిన షోలే సినిమా భారతీయ సినీ ప్రపంచంలోనే అత్యంత గొప్ప చిత్రంగా నిలిచింది. 1976లో కభీ కభీ, 1977లో అమర్ అక్బరు ఆంతోనీ వంటి విజయవంతమైన చిత్రాల్లో నటించారు అమితాబ్. అమర్ అక్బరు ఆంతోనీ సినిమాకు ఫిలింఫేర్ ఉత్తమ నటుడు పురస్కారం అందుకున్నారు. 1978లో డాన్ సినిమాలో డాన్, విజయ్ పాత్రల్లో ద్విపాత్రాభినయంతో అభిమానులను ఆకట్టుకున్నారు అమితాబ్.

1980లో అమితాబ్ పలు విజయవంతమైన సినిమాల్లోనటించారు. వాటిలో దోస్తానా, షాన్ మంచి విజయం నమోదు చేసుకున్నాయి. ఆ తరువాత కాలియా (1981), సిల్ సిలా (1981), శక్తి (1982) వంటి సినిమాల్లో చేశారు అమితాబ్. దోస్తానా, శక్తి సినిమాల్లోని నటనకు ఫిలింఫేర్ ఉత్తమ నటుడు పురస్కారానికి నామినేషన్లు లభించాయి. కూలీ (1983) సినిమా సమయంలో తగిలిన తీవ్ర గాయం కారణంగా 5 ఏళ్ళు సినిమాలకు దూరంగా ఉన్నారు అమితాబ్. 5 ఏళ్ళ తరువాత 1988లో ఆయన నటించిన షెహెన్ షా సినిమా విజయం సాధించింది. 1990లో అగ్నిపథ్, 91లో హమ్ సినిమాల్లో నటించారు ఆయన. అగ్నిపథ్ ఫ్లాప్ అయినా ఆ సినిమాకు జాతీయ ఉత్తమ నటుడు పురస్కారం, హమ్ సినిమాతో ఫిలింఫేర్ ఉత్తమ నటుడు పురస్కారం అందుకున్నారు అమితాబ్. విజయం సాధించకపోయినా అగ్నిపథ్ క్లాసిక్ గా నిలిచింది. మళ్ళీ సినిమాల నుంచీ విరామం తీసుకున్నరు. 1996లో అమితాబ్ బచ్చన్ కార్పొరేషన్ ను స్థాపించి తేరే మేరే సప్నే సినిమాను తీశారు ఆయన. కానీ ఆ సినిమా పెద్దగా విజయం సాధించలేదు.

2000లో ఆయన నటించిన మొహొబ్బతేకు ఫిలింఫేర్ ఉత్తమ సహాయనటుడు పురస్కారాం అందుకున్నారు అమితాబ్. అదే సంవత్సరం కౌన్ బనేగా కరోడ్ పతీ షోతో బుల్లితెరకు పరిచయమయ్యారు. ఒక్క మూడో సీజన్ తప్ప ఆ షోలో అన్ని సీజన్లలోనూ ఆయనే వ్యాఖ్యాతగా వ్యవహరించారు. 2002లో ఆంఖే, 2003లో బఘ్బాన్, 2004లో ఖాకీ సినిమాల్లో నటించారు అమితాబ్. 2005లో సంజయ్ లీలా భన్సాలీ దర్శకత్వంలో చెవిటి, గుడ్డి అమ్మాయికి టీచర్ పాత్రలో బ్లాక్ సినిమాలో ఆయన నటన విమర్శకుల ప్రశంసలు పొందింది. ఈ సినిమాకు జాతీయ, ఫిలింఫేర్ ఉత్తమ నటుడు పురస్కారాలు అందుకున్నారు అమితాబ్. 2009లో పా సినిమాలోని నటనకూ జాతీయ ఉత్తమ నటుడు పురస్కారం గెలుచుకున్నారు. భూతనాథ్ (2008), భూతనాథ్ రిటర్న్స్ (2014)లో మంచి దెయ్యం పాత్రలో అభిమానులను ఆకట్టుకున్నారు అమితాబ్. 2015లో పీకూ సినిమాలోని నటనకు నాలుగో జాతీయ ఉత్తమ నటుడు పురస్కారాన్ని అందుకున్నారు ఆయన.

శత్రంజ్ కె ఖిలారీ (1977), లగాన్ (2001), పరిణీతా (2005), రా.వన్ (2011), క్రిష్ 3 (2013) వంటి సినిమాలకు నేపథ్యగాత్రం అందించారు అమితాబ్. మిస్టర్ నట్వర్ లాల్ (1979), లావారిస్ (1981), సిల్ సిలా, బగ్బాన్ సినిమాల్లో పాటలు కూడా పాడారాయన.

సినిమాలు

నటునిగా

నిర్మాతగా

టివిలో

డాక్యుమెంటరీలు

మ్యూజిక్ వీడియోలు

ఫుట్ నోట్స్

మూలాలు 

భారతీయ సినిమా